Diari Oficial de la Generalitat Valenciana


Sumari del DOGV 9496, del 23-12-2022 (2022/12183)

ORDRE 15/2022, de 16 desembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a l'atorgament dels premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, denominats Premis Diverses i Responsables, i per la qual s'aprova la convocatòria per a realitzar-ne la primera edició.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/12977


Data del document
:   16-12-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * distinció honorífica

ORDRE 15/2022, de 16 desembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a l'atorgament dels premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, denominats Premis Diverses i Responsables, i per la qual s'aprova la convocatòria per a realitzar-ne la primera edició. [2022/12327]  
PREÀMBUL  
  
Ens trobem en un context de canvi constant en matèria de tecnologia, finances, maneres d'aprendre, de treballar i de comunicar-nos. Les noves tendències que ha comportat la globalització, sobretot en l'àmbit de les pràctiques empresarials i l'obertura de mercats, posen en perill el desenvolupament sostenible i socialment responsable de les economies. Per això, des de l'àmbit públic, s'han de canalitzar aquests canvis per a assegurar la compatibilitat d'aquest nou fer empresarial amb el manteniment i el desenvolupament continu de pràctiques ètiques i respectuoses amb els valors socials, com poden ser els drets de les persones treballadores, la conciliació laboral o la cura del medi ambient. En conseqüència, és imperatiu poder respondre a aquests canvis constants i adaptar-s'hi adequadament, per la qual cosa el sector públic i privat necessiten retroalimentació constant del que requereixen els seus treballadors i treballadores i l'esfera social al seu voltant, no només per a fer front a aquests reptes, sinó també perquè les empreses puguen continuar sent competitives i rellevants.  
Comptar amb una gestió correcta de la diversitat afavoreix significativament aquesta capacitat d'adaptació i contribueix a millorar la presa de decisions. És per això que la Generalitat vol premiar iniciatives que contribuïsquen a millorar el model social dins del món corporatiu, potenciant una nova forma de gestió i pràctica empresarial a la Comunitat Valenciana.  
L'impuls de les bones pràctiques empresarials de gestió de la diversitat i la responsabilitat social s'aconsegueix de manera més senzilla quan es troben inclosos dins dels mateixos objectius de les empreses. Aquests estan definits i tenen activitats programades per a poder arribar a complir les metes establides. Modificar la dinàmica empresarial, en aquest aspecte, és necessàriament una pràctica pausada, però constant, que va calant a poc a poc.  
En el marc de la Llei 18/2018, de 13 de juliol, per al foment de la responsabilitat social, la Generalitat pren la iniciativa de recompensar aquestes accions amb la celebració d'uns premis, dotats econòmicament, que poden suposar, a més, reconeixement i reputació a les empreses premiades, fet que permet mantindre i ampliar aquestes pràctiques en el seu si. A més, es pretén que servisca d'al·licient perquè altres empreses facen el pas cap a la implementació d'iniciatives que seguisquen les mateixes pautes, i que desemboque en un impacte positiu visible en la cultura corporativa valenciana. Les empreses de la Comunitat Valenciana poden marcar un abans i un després, i establir així un precedent per a altres empreses a escala nacional.  
Així mateix, en aquesta ordre s'ha tingut en compte el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
Aquests premis pretenen donar reconeixement a les pimes valencianes que hagen destacat per accions o iniciatives estretament vinculades amb els valors i les bones pràctiques en la gestió de la diversitat i en la responsabilitat social.  
Es considera que el reconeixement i la difusió de les millors iniciatives participatives realitzades a la Comunitat Valenciana contribueixen a fomentar i promocionar pràctiques responsables socialment. A més, el reconeixement de les experiències premiades permet que es compartisquen amb el conjunt de la societat i, en conseqüència, se'n facilite la posada en marxa.  
Aquests premis apareixen com a actuació 1.4.6 en l'Estratègia valenciana per la igualtat de tracte, la no-discriminació i la prevenció dels delictes d'odi 2019-2024, com a actuació 3.1.9 en l'Estratègia valenciana de migracions 2021-2026, com a acció 3.3.1 en l'Estratègia valenciana per a la igualtat i la inclusió del poble gitano 2018-2023 i com a actuació 2.5.4 en l'Estratègia valenciana per a la igualtat LGTBI 2022-2027, coordinades per la Vicepresidència i Conselleria d'Igualtat i Polítiques Inclusives. Aquesta ordre pretén complir les accions en aquesta matèria recollides allà.  
D'acord amb l'article 1 del Decret 175/2020, de 30 d'octubre, la Conselleria d'Economia Sostenible, Sectors Productius, Comerç i Treball és el departament del Consell al qual correspon l'exercici de les competències en matèria d'economia sostenible, així com en matèria de foment de l'economia social, i per això pot dur a terme la realització d'aquests premis.  
Igualment, l'article 11.4 del Decret 175/2020, de 30 d'octubre, disposa que correspon a la Direcció General d'Economia Sostenible assumir les competències en matèria de responsabilitat social que la legislació vigent atribuïsca a aquesta conselleria.  
Aquests premis compten amb una dotació en el Projecte de llei de pressupostos per a 2023 de la Generalitat, consignada en la secció 11, servei 02, centre gestor 02, programa 615.10, capítol 4, línia de subvenció S8936000. La primera convocatòria d'aquests, edició 2022, serà resolta en l'exercici 2023, i la concessió queda condicionada a l'existència de crèdit adequat i suficient per a això. Sobre aquesta qüestió, en l'esmentat Projecte de llei de pressupostos de la Generalitat per a l'exercici 2023, en tramitació parlamentària a data de publicació d'aquesta ordre, s'ha previst dotació en l'aplicació pressupostària indicada tant per a l'esmentada edició 2022 com per a una convocatòria posterior en l'exercici 2023, corresponent a l'edició 2023. Per a premis successius, caldrà ajustar-se a les previsions pressupostàries existents.  
  
Els premis que s'han de concedir no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, ja que, a causa del fi dels premis, aquestes accions subvencionables no afecten la competència ni els intercanvis comercials entre els estats membres, ni tampoc afavoreixen determinades empreses o produccions.  
  
Per tant, amb la percepció dels premis esmentats no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Aquesta norma s'adequa als principis de bona regulació a què es refereix l'article 129 de la Llei 39/2015, d'1 d'octubre, del procediment administratiu comú de les administracions públiques. En concret, compleix els principis de necessitat i eficàcia, perquè es tracta de l'instrument més adequat per a atorgar uns premis en règim de concurrència competitiva. També s'adequa al principi de proporcionalitat, perquè no s'imposen obligacions a les empreses destinatàries. Quant als principis de seguretat jurídica, transparència i eficiència, aquesta norma s'hi adequa perquè és coherent amb la resta de l'ordenament jurídic, i s'ha procurat que hi participen les parts interessades, i evitar així càrregues administratives innecessàries o accessòries.  
En tot el que no regula aquesta ordre, caldrà ajustar-se al que disposen la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions.  
Per tot el que s'ha exposat, havent-se incorporat a l'expedient l'informe de l'Advocacia General de la Generalitat, així com l'informe de la Intervenció Delegada, emesos de conformitat amb l'article 165.1 i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions:  
  
  
  
ORDENE  
  
CAPÍTOL I  
Disposicions generals  
  
Article 1. Objecte  
Aquesta ordre té per objectiu crear els premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, denominats Premis Diverses i Responsables, establir les bases reguladores per a atorgar-los, i aprovar la convocatòria de la primera edició 2022 per a la concessió en règim de concurrència competitiva, inclosa com a annex d'aquesta ordre.  
  
  
  
CAPÍTOL II  
Bases reguladores dels premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana Premis Diverses i Responsables  
  
Article 2. Objecte dels premis  
Els premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, denominats Premis Diverses i Responsables, tenen com a objectiu distingir les bones pràctiques realitzades en el territori de la Comunitat Valenciana per les empreses determinades en l'article 4, que tinguen relació amb la gestió de la diversitat i la responsabilitat social d'acord amb l'article 5.  
  
Article 3. Dotació econòmica i finançament  
1. Els premis consisteixen en el lliurament d'un diploma acreditatiu del reconeixement rebut, tant en format físic com digital, i de la dotació econòmica que estableix la convocatòria corresponent, d'acord amb el crèdit disponible en el pertinent exercici pressupostari.  
  
2. L'adjudicació dels premis estarà supeditada a la disponibilitat de crèdit pressupostari en la secció 11, capítol IV, del pressupost de despeses de la Generalitat de l'exercici corresponent.  
3. El finançament es realitzarà mitjançant fons propis.  
  
Article 4. Empreses beneficiàries  
Hi podran participar les petites i mitjanes empreses constituïdes legalment en la data de publicació de la convocatòria corresponent amb domicili social a la Comunitat Valenciana, segons la definició de pime que recull l'annex I del Reglament (UE) núm. 651/2014, de la Comissió Europea, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea.  
  
Article 5. Accions susceptibles de ser premiades  
1. Podrà resultar premiada qualsevol acció o bona pràctica de comunicació, producte o servei o de gestió de personal realitzada a la Comunitat Valenciana encaminada a promoure la gestió de la diversitat i la responsabilitat social en les petites i mitjanes empreses, d'acord amb els aspectes que recull el títol III de la Llei 18/2018, de 13 de juliol, de la Generalitat, per al foment de la responsabilitat social a la Comunitat Valenciana, i que puga tindre un impacte positiu en algun dels col·lectius de la diversitat que estableix l'article 6.  
  
2. Tindran consideració especial accions o bones pràctiques destinades a aconseguir la diversitat i la responsabilitat social en àmbits com poden ser, per exemple, i sense ser exclusius, els següents:  
  
a) Establiment d'un bon govern corporatiu, funcionament intern d'integritat, competència lleial, respecte, protecció i defensa del medi ambient i dels drets humans.  
b) Cooperació internacional al desenvolupament.  
c) Conciliació de la vida personal i la vida laboral a través de la flexibilització horària i considerant la situació sociofamiliar, amb atenció especial a la corresponsabilitat en la criança i l'educació dels fills i filles.  
d) Motivació del personal ocupat, reforçant totes les pràctiques que puguen proporcionar més satisfacció en el lloc de treball. No només econòmicament, sinó també les que contribuïsquen a l'autorealització i el reconeixement de les persones ocupades.  
e) Foment de l'esperit emprenedor del personal, per a la qual cosa es potenciarà la seua creativitat i capacitats.  
f) Establiment de les bases per a un ambient laboral on prevalga la confiança i la comunicació, en el qual les persones ocupades aporten les seues idees i propostes per a desenvolupar millor l'activitat.  
g) Cura de la salut del personal posant èmfasi en l'ergonomia i els hàbits saludables en el treball (descansos, cuidar la salut visual, evitar l'estrés, entre d'altres).  
h) Foment de l'equitat, la companyonia i la transparència.  
i) Formació contínua del personal ocupat i facilitar el reciclatge professional.  
  
Article 6. Categories i modalitats de premis  
1. S'estableixen les següents categories de premis:  
a) Bona pràctica de comunicació, producte o servei.  
b) Bona pràctica de gestió de personal.  
Cadascuna de les categories podrà tindre, entre altres, les modalitats següents en relació amb el col·lectiu de la diversitat sobre el qual impacte la bona pràctica, i que es determinaran en cada convocatòria:  
a) Persones LGBTI.  
b) Persones migrants i refugiades.  
c) Persones d'ètnia gitana.  
d) Persones amb discapacitat o diversitat funcional.  
2. Es podran concedir mencions especials, sense dotació econòmica, si la qualitat de les iniciatives presentades i no premiades ho mereixen, a consideració de l'òrgan de valoració.  
  
Article 7. Requisits de participació  
1. Podran participar en els premis les pimes esmentades en l'article 4, que hagen realitzat, durant els dos anys anteriors a la data en què es publique la convocatòria, bones pràctiques d'acord amb el que s'estableix en l'article 5.  
2. Les pimes que resulten premiades no podran concórrer a la convocatòria immediatament posterior.  
3. Serà incompatible formar part de l'òrgan de valoració amb la participació en la convocatòria corresponent. A aquest efecte, s'entén com a tal la pertinença o la vinculació a qualsevol de les empreses sol·licitants a través d'una relació laboral o de servei, de facultats representatives o de potestats decisòries en el si d'aquestes.  
  
Article 8. Requisits per a ser empresa beneficiària  
1. Les empreses beneficiàries han de tindre com a àmbit d'actuació territorial el de la Comunitat Valenciana, sense perjudici de les seues operacions en altres àmbits.  
2. En cap cas podran obtindre la condició de beneficiàries:  
a) Les empreses participades o pertanyents al sector públic.  
b) Les empreses en què concórrega alguna de les prohibicions que estableix l'article 13.2 de la Llei 38/2003, de 17 de novembre, general de subvencions; a aquest efecte, les empreses hauran de presentar la corresponent declaració responsable.  
c) Les empreses que en els dos anys immediatament anteriors a la data de publicació de la convocatòria hagen sigut sancionades a conseqüència d'infraccions tipificades en l'RD legislatiu 5/2000, de 4 d'agost, pel qual s'aprova el text refós de la Llei d'infraccions i sancions de l'ordre social, la infracció haja sigut qualificada com a greu o molt greu i la resolució administrativa sancionadora haja adquirit fermesa; a aquest efecte, les empreses hauran de presentar la corresponent declaració responsable.  
  
Article 9. Criteris de valoració  
1. En la valoració de les sol·licituds presentades, es tindran en compte i es valoraran les actuacions o les iniciatives de comunicació, producte o servei o de gestió de personal vinculades amb els valors i les bones pràctiques en la gestió de la diversitat i en la responsabilitat social que puguen tindre un impacte positiu sobre els col·lectius de la diversitat que estableix l'article 6, d'acord amb el barem establit en l'apartat següent i en la convocatòria corresponent.  
2. En la valoració de les candidatures que opten a algun dels premis regulats en aquestes bases, es podrà obtindre un màxim de 100 punts en cada modalitat, d'acord amb els criteris objectius següents:  
a) L'impacte que la bona pràctica haja tingut.  
b) La qualitat de la bona pràctica.  
c) L'originalitat de la bona pràctica.  
d) La coherència de la bona pràctica amb la mateixa activitat empresarial.  
La puntuació màxima de cadascun d'aquests quatre criteris s'establirà en cada convocatòria. La suma conjunta serà d'entre 55 i 70 punts sobre el total del barem.  
e) De conformitat amb els articles 10 i 19, i l'annex I, del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, les convocatòries establiran criteris de valoració de caràcter social, de transparència, ètics i/o ambientals, la ponderació en conjunt dels quals, que fixarà cada convocatòria, serà d'entre 30 i 45 punts sobre el total del barem. Aquests criteris se subdividiran en els dos blocs:  
e.1) En matèria d'igualtat d'oportunitats entre dones i homes, s'atorgaran entre 10 i 20 punts, segons determine cada convocatòria, i es desglossarà aquesta puntuació entre un o diversos dels apartats següents:  
  
a) En els sectors amb menys proporció d'ocupació femenina, ocupar en la plantilla des d'almenys els sis mesos anteriors a la data de publicació de la convocatòria, més proporció de dones que el percentatge de dones ocupades en la branca d'activitat del sector corresponent, publicat en l'Enquesta de població activa de l'Institut Nacional d'Estadística, en els resultats anuals per a Espanya de l'últim any disponible.  
  
b) En els sectors d'activitat notòriament feminitzats, el compromís d'ocupar en la plantilla que executarà el contracte un nombre de dones en llocs de responsabilitat superior al X % d'aquests.  
  
c) Estar aplicant per a la plantilla, des d'almenys els 6 mesos anteriors a la data de publicació de la convocatòria corresponent, mesures concretes de corresponsabilitat i conciliació de la vida personal, laboral i familiar, que superen el que s'estableix legalment i convencionalment, especialment quan es tracte de persones treballadores amb discapacitat/diversitat funcional o que atenguen persones amb discapacitat/diversitat funcional o en situació de dependència. Per a la seua valoració, l'empresa haurà d'especificar detalladament les mesures de conciliació previstes.  
e.2) En funció de les modalitats de premis que definisca, i amb vista a aconseguir la idoneïtat del barem per a la consecució dels objectius, la convocatòria corresponent establirà la resta de criteris de valoració de caràcter social, de transparència, ètics i/o ambientals, d'entre els que indica l'annex I de l'esmentat Decret 118/2022, i la seua puntuació total d'entre 25 i 35 punts. La convocatòria establirà tant la puntuació total exacta com la distribució detallada d'aquests punts entre els criteris que regula aquesta lletra.  
  
A l'efecte d'aquesta ordre, i d'acord amb els criteris de caràcter social que indica l'annex I del Decret 118/2022, el col·lectiu de persones amb dificultats d'accés al mercat laboral s'entendrà conformat per les següents:  
- Dones víctimes de la violència de gènere.  
- Persones amb discapacitat o amb diversitat funcional.  
- Persones beneficiàries de la renda valenciana d'inclusió, així com les que formen part de la seua unitat de convivència.  
- Persones joves que accedisquen a la primera ocupació, o tinguen menys de 30 anys i hagen estat en situació de desocupació durant almenys sis mesos abans de la seua contractació per part de l'empresa candidata.  
- Persones desocupades inscrites en les oficines d'ocupació.  
- Persones migrants, refugiades i sol·licitants de protecció internacional; persones pertanyents a minories ètniques, especialment població gitana; persones trans; persones joves extutelades per l'Administració o que hagen estat subjectes a mesures de protecció o a mesures judicials dos anys abans de l'edat laboral.  
L'acreditació de les circumstàncies que regula aquest apartat podria comportar el tractament de dades especialment protegides que preveu l'article 9 del Reglament (UE) 2016/679, o altres dades referides a situacions d'especial vulnerabilitat. En els casos en què aquesta acreditació puga portar a situacions discriminatòries, es procedirà d'acord amb els criteris següents:  
- L'entitat adjudicatària no podrà, en cap cas, recaptar aquesta informació directament de les persones interessades que pertanguen als col·lectius vulnerables.  
- Es prioritzarà l'acreditació mitjançant l'aportació documental que justifique la participació en programes, plans o altres instruments públics contra la discriminació en aquests àmbits, o que en l'entitat s'han implementat programes de formació i sensibilització o s'han establit protocols propis per a evitar situacions discriminatòries.  
  
- Altres persones que la legislació vigent puga considerar amb dificultats d'accés al mercat laboral o en situació o risc d'exclusió social.  
  
3. Per a determinar els premis, es tindrà en compte l'adequació de les bones pràctiques presentades als criteris de valoració anteriors. Serà requisit necessari per a poder optar a l'obtenció d'un premi haver superat una puntuació mínima de 50 punts.  
4. En cas d'empat, de conformitat amb l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, i amb els articles 11 i 20 del Decret 118/2022, tindrà preferència per a rebre el premi l'empresa que complisca, segons l'ordre de prelació en què estan indicats, els criteris següents:  
1r) Que acredite que, amb anterioritat a la data de publicació de la convocatòria corresponent, ocupa un percentatge més alt de persones treballadores amb discapacitat en relació amb la seua plantilla, de la manera següent:  
a) Si l'empresa compta amb menys de 50 persones treballadores i, no tenint obligació legal de contractar persones amb discapacitat, acredita tindre-les en la plantilla.  
b) Si l'empresa compta amb 50 persones treballadores o més, i tenint l'obligació legal prevista en l'article 42 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, acredita tindre en la plantilla un percentatge més alt de persones amb discapacitat que el previst en la legislació vigent.  
2n) Que acredite que, tot i no estar-hi obligada legalment, i a data de venciment del termini de presentació de sol·licituds, ha negociat amb la representació legal de les persones treballadores, si n'hi ha, i ha aprovat i tramitat la inscripció d'un pla d'igualtat en el Registre de convenis i acords col·lectius de treball de la Comunitat Valenciana o l'equivalent d'altres administracions. Addicionalment, es valorarà que els plans d'igualtat disposen d'un certificat o un distintiu de caràcter oficial o empresarial.  
3r) Que l'empresa tinga la qualificació d'entitat valenciana socialment responsable, obtinguda de la manera establida reglamentàriament en desplegament del títol III de la Llei 18/2018, de 13 de juliol, de la Generalitat, per al foment de la responsabilitat social.  
4t) En cas que persistisca l'empat, tindrà preferència l'empresa amb més puntuació en el criteri d'impacte; si perdura, la que tinga més puntuació en el criteri de qualitat; si es manté l'empat, la de més puntuació en el criteri d'originalitat; si subsisteix, la que tinga més puntuació en el criteri de coherència; i, si persisteix l'empat, es prioritzarà la sol·licitud presentada amb anterioritat, segons la data i l'hora d'entrada en el registre electrònic.  
La documentació acreditativa dels criteris de desempat 1r, 2n i 3r l'aportaran les empreses en el moment en què es produïsca l'empat, i no amb caràcter previ.  
5. Les iniciatives presentades seran examinades per l'òrgan de valoració, que determinarà, per ordre de puntuació de major a menor, les empreses aspirants seleccionades per a la concessió del premi, d'acord amb aquestes bases reguladores.  
  
Article 10. Quantia dels premis  
1. El nombre de premis que cal atorgar en cada categoria i modalitat i la quantia s'establirà en la convocatòria corresponent, d'acord amb el crèdit disponible en cada exercici.  
2. La quantia individualitzada de cada premi consistirà en una quantitat idèntica per a cadascuna de les modalitats, que s'obtindrà prorratejant, entre les dues categories, el crèdit disponible en l'aplicació pressupostària de l'exercici en què es realitze la corresponent convocatòria.  
3. Si en alguna de les modalitats el premi es declara desert, el crèdit no adjudicat podrà incrementar proporcionalment la quantia dels premis corresponents a la resta de modalitats de totes dues categories. No obstant això, les convocatòries establiran una quantia màxima per cada premi.  
  
Article 11. Convocatòria  
1. Els premis es convocaran d'ofici mitjançant la publicació en el Diari Oficial de la Generalitat Valenciana de la convocatòria corresponent aprovada per una resolució dictada per la persona titular de la conselleria competent en matèria d'economia sostenible. Podrà publicar-se addicionalment en la pàgina web de la Conselleria d'Economia Sostenible, Sectors Productius, Comerç i Treball, sense perjudici de l'ús d'altres mitjans per a la seua difusió i coneixement.  
2. La primera convocatòria, edició 2022, es regeix d'acord amb el que disposa l'annex inclòs en aquesta ordre.  
3. En exercicis posteriors, el procediment s'iniciarà d'ofici d'acord amb l'apartat 1 precedent i segons l'annex esmentat, i es podrà produir, no obstant això, la modificació de les condicions previstes en aquest últim.  
4. Dins d'un mateix exercici pressupostari podrà realitzar-se i resoldre's més d'una convocatòria, sempre que hi haja crèdit adequat i suficient per a això.  
  
Article 12. Sol·licitud, documentació i termini de presentació de les bones pràctiques  
1. Les sol·licituds de participació es dirigiran a la direcció general competent en matèria d'economia sostenible i es formalitzaran utilitzant el procediment telemàtic establit a aquest efecte.  
2. El termini de presentació de les sol·licituds serà el que indique cada convocatòria.  
3. Les sol·licituds hauran d'incloure els documents que es detallen a continuació:  
a) En cas de no autoritzar-se expressament la Conselleria d'Economia Sostenible, Sectors Productius, Comerç i Treball perquè comprove les dades identificatives (NIF) i les dades del domicili fiscal de l'empresa sol·licitant, documentació acreditativa expedida per l'Agència Estatal d'Administració Tributària.  
b) Declaració responsable sobre el compliment dels requisits relatius a la condició de pime.  
c) Han d'indicar-se les dades del compte bancari en què, si en resulta beneficiària, desitja que es realitze el pagament de l'import del premi. En el cas que no s'hagen presentat les dades de domiciliació bancària amb anterioritat davant de la Generalitat Valenciana, o si amb posterioritat aquestes dades han experimentat qualsevol variació, a més, ha de realitzar-se el tràmit telemàtic existent en la seu electrònica de la Generalitat Valenciana per a la tramitació automatitzada de les domiciliacions bancàries.  
d) En cas de no autoritzar-se expressament la Conselleria d'Economia Sostenible, Sectors Productius, Comerç i Treball perquè aquesta obtinga de manera directa a través de certificats telemàtics l'acreditació del compliment de les obligacions tributàries, o en cas d'oposar-se a la consulta o l'obtenció de les dades relatives al compliment de les obligacions davant de la Seguretat Social, l'empresa sol·licitant haurà d'aportar els certificats d'estar al corrent en el compliment de les obligacions davant de l'Agència Estatal d'Administració Tributària i l'Agència Tributària Valenciana i d'estar al corrent de les obligacions davant de la Seguretat Social.  
En aquest sentit, els certificats expedits per les administracions tributàries i per la Seguretat Social tindran una validesa de sis mesos des de la data d'expedició, d'acord amb el que estableix l'article 23.3 del Reial decret 887/2006, pel qual s'aprova el Reglament de l'LGS.  
  
e) Declaració responsable d'estar al corrent de les obligacions per reintegrament de subvencions.  
f) Declaració responsable que acredite que la sol·licitant no està incursa en les prohibicions per a obtindre la condició de persona beneficiària que estableix l'article 13 de l'LGS, que compleix els requisits exigits en la normativa reguladora, que disposa de la documentació que així ho acredita i que es compromet a mantindre'n el compliment fins a la finalització del procediment.  
g) Declaració responsable sobre el compliment de la normativa sobre integració laboral de persones amb discapacitat o, si és el cas, d'estar exempta d'aquesta obligació. En qualsevol cas, s'indicarà el percentatge de persones treballadores amb diversitat funcional o discapacitat en relació amb la plantilla total, en la data de publicació de la convocatòria corresponent.  
h) Declaració responsable d'estar al corrent en el compliment de les obligacions registrals o d'una altra índole que impose a l'entitat sol·licitant la legislació específica aplicable a aquesta.  
  
i) Declaració responsable de no haver sigut sancionada amb caràcter ferm per infraccions tipificades en el Reial decret legislatiu 5/2000, de 4 d'agost, pel qual s'aprova el text refós de la Llei d'infraccions i sancions de l'ordre social, que hagen sigut qualificades com a greus o molt greus, en els dos anys immediatament anteriors a la data de publicació de la convocatòria corresponent.  
j) Acreditació, en cas que resulte exigible legalment d'acord amb el que es disposa en el Reial decret 901/2020, de 13 d'octubre, que l'empresa disposa d'un pla d'igualtat vigent registrat per l'autoritat laboral. Podrà acreditar-se mitjançant una declaració responsable o aportant el certificat corresponent, segons s'indique en cada convocatòria.  
k) Declaració responsable d'assumir la responsabilitat que indica l'apartat 1 de l'article 19.  
l) Atorgament de les autoritzacions establides en els apartats 2 i 3 de l'article 19.  
m) La comunicació a què es refereix l'article 22.  
n) Declaració responsable de no haver sigut sancionada per una resolució administrativa ferma, d'acord amb el que s'estableix en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
o) Declaració responsable de tindre el seu àmbit d'actuació, així com haver realitzat l'acció o la bona pràctica candidata a ser premiada, a la Comunitat Valenciana.  
p) Declaració responsable de la veracitat de les dades adduïdes en relació amb els criteris de valoració que indica la lletra e de l'apartat 2 de l'article 9.  
4. De conformitat amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, la sol·licitud i la documentació que ha d'acompanyar-la es presentaran exclusivament mitjançant el tràmit telemàtic dissenyat a aquest efecte per a aquests premis, haurà d'estar signada electrònicament per l'empresa o la persona que la represente legalment i caldrà acreditar aquesta representació.  
5. Si les sol·licituds de participació no s'ajusten als requisits exigits en aquestes bases i en la convocatòria corresponent, es requerirà l'entitat o la persona interessada, de conformitat amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, perquè en el termini de 10 dies esmene la falta o aporte els documents preceptius, amb la indicació que si no ho fa, es considerarà que desisteix de la petició, amb una resolució prèvia que caldrà dictar en els termes que preveu l'article 21 de la norma esmentada.  
6. Cada empresa podrà presentar com a màxim dues sol·licituds, cadascuna relativa a una modalitat concreta dins d'una de les categories. En el cas que la mateixa empresa presente més de dues sol·licituds, només es valoraran les dues presentades en últim lloc.  
7. Cada convocatòria detallarà la documentació que haja d'adjuntar-se a la sol·licitud, destinada a acreditar el compliment dels requisits per a participar en el procediment i a permetre la tasca de valoració del jurat.  
Les condicions tècniques que haja de reunir la documentació que no s'aporte mitjançant models normalitzats s'establiran en la convocatòria corresponent.  
8. La presentació de la sol·licitud de participació en els premis suposa l'acceptació expressa de les condicions que contenen aquesta ordre de bases i les convocatòries corresponents, així com la decisió del jurat i la intervenció en l'acte de concessió dels premis, en cas de ser una de les candidatures seleccionades.  
  
Article 13. Ordenació i instrucció  
1. El procediment s'iniciarà d'ofici mitjançant la publicació de la resolució de la convocatòria dels premis en el Diari Oficial de la Generalitat Valenciana.  
2. La direcció general competent en matèria d'economia sostenible serà el centre directiu encarregat de l'ordenació i la instrucció del procediment que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se la resolució de concessió dels premis.  
Així mateix, formularà la proposta de resolució de concessió a la persona competent per a resoldre el procediment de concessió, d'acord amb el que disposa l'article 15.  
  
Article 14. Òrgan de valoració  
1. L'òrgan encarregat de valorar les candidatures, d'acord amb els criteris establits en l'article 9, serà un jurat compost per les persones que s'indiquen en cada convocatòria.  
2. El jurat estarà constituït per la persona titular de la direcció general competent en matèria d'economia sostenible, que també designarà una persona que exercisca la funció de secretaria d'aquest entre el personal funcionari adscrit a aquesta direcció general, amb veu però sense vot.  
3. En virtut de la Llei 9/2003, de la Generalitat, de 2 d'abril, per a la igualtat entre dones i homes, i de la Llei orgànica 3/2007, per a la igualtat efectiva de dones i homes, es procurarà que la composició del jurat s'ajuste al principi de presència equilibrada. Per a aconseguir la paritat en la composició del jurat, les entitats i les administracions que el componguen hauran de proposar dos representants, un home i una dona. La Direcció General d'Economia Sostenible designarà per sorteig les persones que formaran part del jurat, de manera que s'arribe a la paritat.  
  
4. La identitat i la trajectòria de les persones que componen el jurat es farà pública en la pàgina web de la Direcció General d'Economia Sostenible, amb anterioritat suficient a la primera reunió prèvia a la resolució de concessió dels premis.  
5. El jurat, una vegada constituït, adaptarà el seu funcionament al que s'estableix en aquestes bases reguladores, en la convocatòria corresponent i en la Llei 40/2015, d'1 d'octubre, de règim jurídic del sector públic, pel que fa a la composició i el funcionament dels òrgans col·legiats, adoptant els seus acords per majoria simple, i alçarà actes de les sessions que celebre i dels acords que adopte. En la primera reunió del jurat, els membres triaran, entre ells, una persona que exercisca la funció de presidència.  
6. També serà aplicable a les persones integrants del jurat el règim d'abstenció i recusació que estableixen articles 23 i 24 d'esmentada Llei 40/2015.  
7. Serà incompatible que una persona que forma part del jurat participe en la valoració d'una empresa sol·licitant quan es produïsca la concurrència d'un conflicte d'interessos, i en aquest cas s'abstindrà de participar en aquesta valoració. El concepte de conflicte d'interessos abastarà, almenys, qualsevol situació en la qual la persona que forma part del jurat tinga directament o indirectament un interés financer, econòmic o personal que puga semblar que compromet la seua imparcialitat i independència en el context del procediment de concessió dels premis.  
  
8. El jurat examinarà les bones pràctiques presentades i elevarà una proposta motivada de concessió dels premis en cadascuna de les categories i les modalitats establides, juntament amb un informe d'avaluació de les sol·licituds, a la direcció general competent en matèria d'economia sostenible, i serà vinculant per a aquesta.  
Igualment, podrà proposar deixar deserta alguna de les categories i les modalitats quan es consideren insuficients els mèrits de les empreses sol·licitants.  
Així mateix, podrà proposar, si és el cas, les mencions especials sense dotació econòmica que estime convenient.  
9. El jurat queda facultat per a resoldre qualsevol incidència que es puga presentar en el transcurs de les deliberacions.  
10. El jurat, prèviament a la seua proposta de concessió dels premis, tindrà potestat per a sol·licitar a les empreses candidates, a través de l'òrgan instructor, totes les dades, la documentació o les comprovacions que estime convenients per a considerar provades les accions implementades.  
Les empreses col·laboraran en aquest procediment de justificació i control i, en cas que no ho facen, el jurat podrà rebutjar la seua candidatura.  
  
Article 15. Procediment de concessió i resolució  
1. El procediment de concessió dels premis es tramitarà en règim de concurrència competitiva i s'iniciarà d'ofici mitjançant la publicació en el Diari Oficial de la Generalitat Valenciana de la convocatòria corresponent.  
2. L'òrgan de valoració esmentat en l'article 14 examinarà les sol·licituds i les propostes formulades, tenint en consideració la documentació presentada i els seus coneixements per a valorar aquestes candidatures i, a través de l'òrgan instructor del procediment, elaborarà la proposta de concessió d'aquests premis.  
La proposta de concessió haurà de contindre la relació de les empreses sol·licitants que compleixen els requisits exigits, indicar l'ordre de prelació que els haja correspost en aplicació dels criteris fixats en l'article 9 i fer constar la quantia del premi o premis proposada per a cadascuna d'aquestes.  
3. Amb caràcter previ a la resolució del procediment de concessió, l'òrgan instructor emetrà un informe en què conste que, de la informació que té en el seu poder, es desprén que les persones beneficiàries compleixen tots els requisits necessaris per a accedir a aquests, establits en els articles 165.2, apartat e, i 164, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. Es delega en la persona titular de la direcció general competent en matèria d'economia sostenible la competència per a resoldre les sol·licituds que s'estableixen en aquestes bases i que es presenten en virtut de les convocatòries anuals dels premis. Així mateix, es delega la facultat d'acordar la minoració, la revocació, la resolució o el reintegrament de les corresponents resolucions de concessió dictades fent ús d'aquesta delegació i la d'aprovar el pla de control relatiu a les esmentades subvencions.  
5. La resolució es dictarà en el termini màxim de sis mesos, comptats des de la data de publicació de la convocatòria. La resolució es publicarà en el Diari Oficial de la Generalitat Valenciana i es difondrà en la pàgina web de la Conselleria d'Economia Sostenible, Sectors Productius, Comerç i Treball, sense perjudici de l'ús d'altres mitjans per a la seua difusió i coneixement.  
La publicació en el Diari Oficial de la Generalitat Valenciana servirà de notificació a les empreses sol·licitants, tant premiades com no premiades.  
6. Transcorregut el termini assenyalat sense que s'haja produït una resolució expressa, s'entendrà que les sol·licituds s'han desestimat, als efectes previstos per l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjudici que el venciment del termini màxim establit sense que s'haja dictat una resolució expressa no eximirà l'Administració de complir l'obligació legal de resoldre.  
7. La resolució posarà fi a la via administrativa i s'hi podrà recórrer potestativament en reposició o bé caldrà plantejar directament un recurs contenciós administratiu en contra, tal com estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 16. Acte públic d'atorgament dels premis  
El lliurament dels premis concedits podrà efectuar-se en un acte públic convocat a aquest efecte, al qual es donarà la difusió i la publicitat adequada en la pàgina web de la Conselleria d'Economia Sostenible, Sectors Productius, Comerç i Treball, sense perjudici de l'ús d'altres mitjans per a la seua difusió i coneixement.  
  
Article 17. Protecció de dades de caràcter personal  
1. La gestió dels premis que preveuen aquestes bases comporta el tractament de dades de caràcter personal relatives a representants, i cal complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny de la sol·licitud, dels formularis, de l'aportació documental, en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.  
  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i en l'article 11 de la Llei orgànica 3/2018, de 5 de desembre.  
Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les dels aspectes següents:  
- La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar-ne, entre altres qüestions, la veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Article 18. Verificació de dades  
1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar les dades manifestades per les persones interessades amb la finalitat de comprovar l'exactitud d'aquestes.  
2. La potestat de verificació inclou verificar la identitat de la persona sol·licitant o, si és el cas, del seu representant legal i consultar les dades següents que consten en la Base de dades nacional de subvencions (BDNS): les subvencions i les ajudes que se li han concedit, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
Article 19. Propietat de la documentació presentada i publicitat  
1. Les empreses s'obliguen a assumir les responsabilitats que puguen resultar de la utilització dels textos, les imatges i altres elements creatius aportats per aquestes en l'elaboració de la memòria o qualsevol altra documentació que servisca com a base per a valorar les candidatures, i la propietat de les quals siga de terceres persones o entitats.  
2. Les empreses hauran d'autoritzar la Conselleria d'Economia Sostenible, Sectors Productius, Comerç i Treball a difondre informació sobre les bones pràctiques premiades amb l'objectiu de visibilitzar-les públicament.  
3. També hauran de cedir a la Conselleria d'Economia Sostenible, Sectors Productius, Comerç i Treball les memòries o qualsevol altra documentació indicada en la convocatòria que servisca com a base per a valorar les candidatures, que pertanguen a les empreses que resulten premiades, i autoritzar aquesta per a l'exercici dels drets de reproducció, distribució, comunicació pública i transformació d'aquestes memòries o documents.  
  
Article 20. Pagament i justificació  
1. El pagament de la totalitat de l'import del premi en cada categoria es realitzarà una vegada dictada la resolució d'adjudicació.  
2. En compliment del que estableix l'article 165.2, lletra i, de la Llei 1/2015, de 6 de febrer, d'hisenda pública, del sector públic instrumental i de subvencions, la resolució de concessió del premi implicarà la justificació del compliment de la finalitat per a la qual es va concedir.  
  
Atesa la naturalesa d'aquests premis, la justificació es realitzarà amb caràcter previ a l'atorgament, d'acord amb l'apartat 10 de l'article 14.  
  
Article 21. Supòsits de modificació de la resolució  
1. La modificació o l'alteració de les condicions considerades per a concedir els premis podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial d'aquests.  
2. Si es produeix una variació de les condicions considerades per a concedir els premis, per aplicació de les causes de reintegrament que estableix l'article 37 de l'LGS, correspondrà exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència establit legalment o, si és el cas, la revisió per aplicació de les causes de nul·litat o d'anul·labilitat que preveu l'article 36 d'aquesta LGS.  
  
  
Article 22. Compatibilitat amb altres premis i ajudes  
Als efectes que preveu l'article 165.2.m de la Llei 1/2015, de 6 de febrer, de la Generalitat, aquests premis són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.  
No obstant això, les empreses sol·licitants dels premis hauran de comunicar a l'òrgan concedent si han obtingut subvencions, ajudes, ingressos o recursos que hagen finançat les bones pràctiques presentades. Aquesta comunicació haurà d'efectuar-se en el moment de presentar la sol·licitud o tan prompte com es conega, si l'obtenció és posterior.  
  
Article 23. Obligacions de transparència  
Les empreses beneficiàries dels premis hauran de complir les obligacions de publicitat activa, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern, i de l'article 4 de la Llei 1/2022, de 13 d'abril, de transparència i bon govern.  
Les entitats privades que perceben durant el període d'un any natural ajudes o subvencions de les entitats que recull l'article 3 de la Llei 1/2022, en una quantia superior a 50.000 euros, o quan les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros, hauran de complir les obligacions de publicitat activa que recull el capítol II del títol I de la Llei 19/2013, de 9 de desembre. El compliment d'aquestes obligacions s'ha de realitzar a través del portal web de l'entitat, utilitzant els mitjans electrònics de l'organització, l'associació o l'agrupació a la qual puga pertànyer, o bé a través del portal que posa a la seua disposició la Generalitat. Aquestes entitats han de publicar la informació a partir de l'any següent a aquell en què s'hagen superat els llindars establits, i haurà de mantindre's publicada durant quatre anys naturals.  
  
  
DISPOSICIONS FINALS  
  
Primera. Instruccions i interpretacions  
La persona titular de la direcció general competent en matèria d'economia sostenible queda facultada per a dictar totes les instruccions i les resolucions necessàries per a la correcta interpretació, desplegament i aplicació d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 16 de desembre de 2022  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ  
  
  
  
ANNEX  
Convocatòria de la primera edició dels premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, Premis Diverses i Responsables, edició 2022  
  
Es convoca la primera edició dels premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, Premis Diverses i Responsables, edició 2022.  
De conformitat amb l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 56 del Reglament de la Llei general de subvencions, aprovat pel Reial decret 887/2006, de 21 de juliol, en la tramitació anticipada de concessió de subvencions podrà arribar-se al moment procedimental immediatament anterior al de la resolució de concessió, i ha de constar que la convocatòria es realitza per una quantia total màxima estimada i que la concessió estarà condicionada a l'existència, en els pressupostos de l'exercici econòmic següent, de crèdit adequat i suficient. Així mateix, es compleix el requisit que exigeix l'article 41 de la referida Llei 1/2015, que és l'existència de crèdit adequat i suficient en el projecte de llei de pressupostos presentat perquè l'aproven les Corts corresponent a l'exercici següent.  
  
A més, es preveu en l'article 56 del reglament esmentat, la facultat, reservada a l'òrgan gestor, d'aplicar a la convocatòria tramitada anticipadament i sense necessitat d'una nova convocatòria, la quantitat aprovada en la llei de pressupostos.  
Per tant, aquesta convocatòria es resoldrà en l'exercici 2023, i es regirà per les bases reguladores que contenen l'article 2 i següents d'aquesta ordre, i d'acord amb aquestes condicions:  
  
Primera. Objecte de la convocatòria i dels premis  
1. El present annex té per objecte convocar, en règim de concurrència competitiva, la primera edició dels premis a les bones pràctiques en la gestió de la diversitat i la responsabilitat social en les petites i mitjanes empreses a la Comunitat Valenciana, edició 2022, denominats Premis Diverses i Responsables.  
2. Els premis tenen per objecte distingir les bones pràctiques realitzades en el territori de la Comunitat Valenciana per les empreses determinades en l'article 4 de les bases reguladores, que tinguen relació amb la gestió de la diversitat i la responsabilitat social, d'acord amb l'article 5 de les bases reguladores.  
3. L'establiment d'aquests premis està previst en el Pla estratègic de subvencions de la Conselleria d'Economia Sostenible, Sectors Productius, Comerç i Treball per al període 2022-2024.  
  
Segona. Bases reguladores de la convocatòria  
Les bases per les quals es regeix aquesta convocatòria són les que conté l'article 2 i següents d'aquesta ordre.  
  
Tercera. Finançament  
1. El pressupost estimat destinat a finançar la present convocatòria ascendeix a 35.000 euros com a màxim, amb càrrec a l'aplicació pressupostària 21.81.18.745.79.0, amb denominació Premis de Bones Pràctiques en la Gestió de la Diversitat i la Responsabilitat Social en les Empreses, línia de subvenció S8936000 dels pressupostos de la Generalitat per a 2023.  
2. La concessió d'aquests premis queda condicionada a l'existència de crèdit adequat i suficient en el moment de la resolució de concessió.  
  
  
Quarta. Premis i categories  
1. Els premis consistiran en el lliurament d'un diploma acreditatiu del reconeixement rebut, tant en format físic com digital, i d'una dotació econòmica que s'estableix d'acord amb els apartats següents.  
  
2. Les categories de premis són les següents:  
a) Bona pràctica de comunicació, producte o servei.  
b) Bona pràctica de gestió de personal.  
Cadascuna d'aquestes categories tindrà les modalitats següents en relació amb el col·lectiu de la diversitat sobre el qual impacte la bona pràctica:  
a) Persones LGBTI.  
b) Persones migrants i refugiades.  
c) Persones d'ètnia gitana.  
d) Persones amb discapacitat o diversitat funcional.  
3. S'atorgarà un premi per cada modalitat de cada categoria i sumaran un total de huit premis.  
4. Segons l'article 10 de les bases reguladores, i la condició tercera d'aquesta convocatòria, la quantia inicial de cadascun serà de 4.375 euros.  
5. Si en alguna de les categories o modalitats es declarara desert el premi, a proposta del jurat, el crèdit no adjudicat podrà incrementar proporcionalment la quantia dels premis corresponents a la resta de modalitats i categories, amb el límit màxim, per a cada premi, de 6.000 euros.  
  
6. Es podran concedir mencions especials, sense dotació econòmica, si la qualitat de les iniciatives presentades i no premiades ho mereixen, a consideració de l'òrgan de valoració.  
  
Cinquena. Empreses beneficiàries  
Podran participar les petites i mitjanes empreses constituïdes legalment a la data de publicació d'aquesta convocatòria amb domicili social a la Comunitat Valenciana, segons la definició de pime que recull l'annex I del Reglament (UE) núm. 651/2014, de la Comissió Europea, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea.  
  
  
Sisena. Requisits per a ser empreses beneficiàries  
1. Les empreses beneficiàries han de tindre com a àmbit d'actuació territorial el de la Comunitat Valenciana, sense perjudici de les seues operacions en altres àmbits.  
2. En cap cas podran obtindre la condició de beneficiàries:  
a) Les empreses participades o pertanyents al sector públic.  
b) Les empreses en què concórrega alguna de les prohibicions que estableix l'article 13.2 de la Llei 38/2003, de 17 de novembre, general de subvencions; a aquest efecte, les empreses hauran de presentar la corresponent declaració responsable.  
c) Les empreses que en els dos anys immediatament anteriors a la data de publicació de la convocatòria hagen sigut sancionades a conseqüència d'infraccions tipificades en l'RD legislatiu 5/2000, de 4 d'agost, pel qual s'aprova el text refós de la Llei d'infraccions i sancions de l'ordre social, la infracció haja sigut qualificada com a greu o molt greu i la Resolució administrativa sancionadora haja adquirit fermesa; a aquest efecte, les empreses hauran de presentar la corresponent declaració responsable.  
  
Setena. Requisits de participació  
1. Podran participar en els premis les pimes indicades en les condicions cinquena i sisena, que hagen realitzat, durant els dos anys anteriors a la data en què es publique aquesta convocatòria, alguna de les bones pràctiques d'acord amb el que estableix l'article 5 de les bases reguladores.  
2. No podran concórrer a la convocatòria immediatament posterior les pimes que resulten premiades en la present edició.  
3. Serà incompatible formar part de l'òrgan de valoració amb la participació en la convocatòria corresponent. A aquest efecte, s'entén com a tal la pertinença o la vinculació a qualsevol de les empreses sol·licitants a través d'una relació laboral o de servei, de facultats representatives o de potestats decisòries en el si d'aquestes.  
  
Huitena. Documentació preceptiva  
1. La sol·licitud general de subvenció, que inclou:  
- Les autoritzacions indicades en la lletra d de l'apartat 3 de l'article 12 de les bases reguladores.  
- Les declaracions responsables indicades en les lletres e i f de l'apartat 3 de l'article 12 de les bases reguladores.  
- La comunicació d'ajudes sol·licitades o rebudes per a aquestes accions, d'acord amb l'article 22 de les bases reguladores.  
2. En el formulari web de sol·licitud general de subvenció del tràmit telemàtic han d'indicar-se les dades del compte bancari en què, si en resulta beneficiària, desitja que es realitze el pagament de l'import del premi. I, en el cas que no s'hagen presentat les dades de domiciliació bancària amb anterioritat davant de la Generalitat Valenciana, o si amb posterioritat aquestes dades han experimentat qualsevol variació, a més ha de realitzar-se el tràmit telemàtic PROPER: Procediment per a tramitar les altes, les modificacions i les baixes de les domiciliacions bancàries (domiciliació bancària). Tràmit automatitzat, disponible en https://www.gva.es/va/inicio/procedimientos'id\_proc=22286&version=amp.  
3. La sol·licitud general haurà d'incorporar els documents següents:  
  
a) Annex a la sol·licitud general mitjançant un model normalitzat, formalitzat i signat electrònicament, que inclou:  
- La categoria i modalitat de premi al qual s'opta.  
- Les autoritzacions que estableixen els apartats 2 i 3 de l'article 19 de les bases reguladores.  
- L'autorització que indica la lletra a de l'apartat 3 de l'article 12 de les bases reguladores.  
- Les declaracions responsables que indiquen les lletres g, h, i, j, k, n i o de l'apartat 3 de l'article 12 de les bases reguladores.  
b) Declaració de condició de pime mitjançant model normalitzat.  
  
c) Memòria explicativa de la bona pràctica en la qual s'acredite la seua coherència amb l'activitat de l'empresa. Per a això, haurà d'explicitar-se, a més de la bona pràctica per la qual s'opta al premi i el col·lectiu de la diversitat sobre el qual aquesta impacte, la política de l'empresa en la resta de categories i modalitats.  
Aquesta memòria, que haurà de signar-se electrònicament prèviament a annexar-se al tràmit telemàtic, haurà de confeccionar-se amb les característiques següents:  
- Extensió màxima: 15 pàgines.  
- Format: lletra Arial, grandària d'11 punts; interlineat entre 1,15 i 1,5.  
- Tipus d'arxiu: format PDF.  
- Pes màxim de l'arxiu: 2 GB.  
La memòria es presentarà estructurada de la manera següent:  
- Pàgina 1: portada (ha d'incloure un títol descriptiu de la bona pràctica).  
- Pàgina 2: índex  
- Pàgina 3:  
 Identificació de l'empresa: raó social, NIF, CNAE, domicili social i nombre de persones treballadores.  
 Descripció breu de l'activitat principal de l'empresa.  
 Categoria i modalitat de premi al qual opta.  
 Any d'implementació de la bona pràctica.  
- Pàgina 4: descripció de la qualitat de les accions que conformen la bona pràctica.  
- Pàgina 5: descripció de l'originalitat de les accions que conformen la bona pràctica.  
- Pàgina 6: descripció de l'impacte de les accions que conformen la bona pràctica.  
- Pàgina 7: descripció de la coherència de les accions que conformen la bona pràctica amb l'activitat de l'empresa.  
- Pàgina 8: informació complementària que l'empresa estime convenient aportar sobre la bona pràctica presentada.  
- Pàgina 9: política de l'empresa en la resta de categories i modalitats de premis als quals no s'opta.  
- Pàgina 10: descripció detallada de les mesures concretes de corresponsabilitat i conciliació que s'estableixen en la lletra e.1 de la condició desena d'aquesta convocatòria.  
- Pàgina 11: relació de les persones treballadores en plantilla que complisquen els requisits que indica la lletra e.2 de la condició desena d'aquesta convocatòria, que detalle:  
 Data d'inici de la relació laboral.  
 Col·lectiu de procedència (d'entre els que indica la lletra e.2 de l'apartat 2 de l'article 9 de les bases reguladores).  
 Descripció breu del seu procés d'integració en l'empresa.  
- Pàgines 12 a 15: justificació de l'execució de les accions que conformen la bona pràctica mitjançant fotografies, documents, testimonis, enllaços externs o altres que l'empresa estime oportuns.  
d) Fitxa de candidatura, mitjançant model normalitzat, formalitzada i signada electrònicament, que inclou la declaració responsable que indica la lletra p de l'apartat 3 de l'article 12 de les bases reguladores i informació relativa als criteris de valoració que preveu la lletra e de l'apartat 2 de l'article 9 de les bases reguladores.  
4. La presentació de les declaracions responsables, les autoritzacions i les comunicacions preceptives que estableix l'article 12 de les bases reguladores se substitueix en la present convocatòria per la formalització de les caselles i els apartats corresponents de la sol·licitud general del tràmit telemàtic i de l'annex a la sol·licitud mitjançant un model normalitzat, sense perjudici que haja d'aportar-se documentació acreditativa quan la sol·licitant no autoritze, o s'hi opose, la comprovació de determinades dades per part de l'Administració.  
  
Novena. Presentació de sol·licituds i termini  
1. El termini de presentació de sol·licituds serà de dos mesos a partir de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment del termini esmentat donarà lloc a la inadmissió de la sol·licitud.  
2. La presentació de la sol·licitud de participació en els premis suposa l'acceptació expressa i la subjecció per part de les empreses sol·licitants a les bases reguladores que conté aquesta ordre i a les condicions que estableix aquest annex, així com a la decisió del jurat i la intervenció en l'acte públic d'atorgament dels premis, en cas de ser una de les candidatures seleccionades.  
3. Cada empresa podrà presentar com a màxim dues sol·licituds, cadascuna relativa a una modalitat concreta. En el cas que l'empresa presente més de dues sol·licituds, només es valoraran les dues presentades en últim lloc.  
4. Les sol·licituds, juntament amb els models normalitzats i la resta de documentació preceptiva que ha d'annexar-se, es presentaran de manera exclusivament telemàtica accedint a la seu electrònica de la Generalitat en l'URL https://sede.gva.es/va/inicio/procedimientos'id\_proc=22284.  
També s'hi podrà accedir des de l'àrea d'Economia sostenible de la pàgina web de la Conselleria d'Economia, Sectors Productius, Comerç i Treball en l'URL https://cindi.gva.es/va/web/economia/premis-diverses-i-responsables.  
Els models normalitzats estaran disponibles en les adreces esmentades.  
5. Per a poder realitzar la presentació telemàtica, l'empresa sol·licitant haurà de disposar d'un sistema de signatura electrònica dels admesos en la seu de la Generalitat.   
6. Si les sol·licituds de participació no s'ajusten als requisits que exigeixen les bases reguladores i aquesta convocatòria, es requerirà l'empresa interessada, de conformitat amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques, perquè en el termini de 10 dies esmene la falta o aporte els documents preceptius, amb la indicació que, si no ho fa així, es considerarà que desisteix de la seua petició, amb una resolució prèvia que s'haurà de dictar en els termes que preveu l'article 21 de la norma esmentada.  
  
Desena. Criteris de valoració de sol·licituds  
En la valoració de les bones pràctiques presentades que opten a guanyar un dels premis regulats en aquesta convocatòria, es podrà obtindre un màxim de 100 punts en cada modalitat, d'acord amb els criteris objectius que estableix l'article 9, i la ponderació d'aquests que s'estableix a continuació:  
a) L'impacte que la bona pràctica haja tingut, que es valorarà amb un màxim de 15 punts.  
b) La qualitat de la bona pràctica, que es valorarà amb un màxim de 15 punts.  
c) L'originalitat de la bona pràctica, que es valorarà amb un màxim de 15 punts.  
d) La coherència de la bona pràctica amb la mateixa activitat empresarial, que es valorarà amb un màxim de 15 punts.  
e) Com a criteris de responsabilitat social, de conformitat amb els articles 10 i 19, i l'annex I, del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, s'estableixen els següents:  
e.1) Estar aplicant per a la plantilla, des d'almenys els sis mesos anteriors a la data de publicació d'aquesta convocatòria, mesures concretes de corresponsabilitat i conciliació de la vida personal, laboral i familiar, que superen el que s'estableix legalment i convencionalment, especialment quan es tracte de persones treballadores amb discapacitat/diversitat funcional o que atenguen persones amb discapacitat/diversitat funcional o en situació de dependència. Per a la seua valoració, l'empresa haurà d'especificar detalladament les mesures de conciliació previstes. Per cada mesura concreta i acreditada, se sumaran 2 punts, fins a un màxim de 10 punts.  
e.2) Contribució de l'empresa a la integració laboral de persones amb dificultats d'accés al mercat laboral, fins a un màxim de 30 punts. S'atorgaran tres punts per cadascuna d'aquestes persones que forme part de la plantilla amb contracte indefinit des d'almenys els sis mesos anteriors a la data de publicació de la convocatòria corresponent. Les persones que formen part del col·lectiu esmentat són les que indica la lletra e.2 de l'apartat 2 de l'article 9 de les bases reguladores. Les dades que recullen les llistes de referència que se sol·liciten seran anonimitzades o pseudonimitzades a l'efecte d'una comprovació posterior, per exemple en execució del pla de control, complint el principi de minimització del Reglament (UE) 2016/679.  
  
Onzena. Criteris per a la determinació dels premis  
1. Per a determinar els premis, es tindrà en compte l'adequació de les bones pràctiques presentades als criteris de valoració establits en la condició anterior. Serà requisit necessari per a poder optar a l'obtenció d'un premi haver superat una puntuació mínima de 50 punts.  
  
2. Les bones pràctiques presentades seran examinades i valorades pel jurat, que determinarà, per ordre de puntuació de major a menor, les empreses aspirants seleccionades per a la concessió de cada premi, d'acord amb el que s'estableix en la condició quarta d'aquesta convocatòria.  
3. En cas d'empat, de conformitat amb l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, i amb els articles 11 i 20 de l'esmentat Decret 118/2022, tindrà preferència per a rebre el premi l'empresa que complisca, segons l'ordre de prelació en què estan indicats, els criteris següents:  
  
1r) Que acredite que, amb anterioritat a la data de publicació de la convocatòria corresponent, ocupa un percentatge més alt de persones treballadores amb discapacitat en relació amb la seua plantilla, de la manera següent:  
a) Si l'empresa compta amb menys de 50 persones treballadores i, no tenint obligació legal de contractar persones amb discapacitat, acredita tindre-les en la plantilla.  
b) Si l'empresa compta amb 50 persones treballadores o més, i tenint l'obligació legal prevista en l'article 42 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, acredita tindre en la plantilla un percentatge més alt de persones amb discapacitat que el previst en la legislació vigent.  
  
2n) Que acredite que, tot i no estar-hi obligada legalment, i a data de venciment del termini de presentació de sol·licituds, ha negociat amb la representació legal de les persones treballadores, si n'hi ha, i ha aprovat i tramitat la inscripció d'un pla d'igualtat en el Registre de convenis i acords col·lectius de treball de la Comunitat Valenciana o l'equivalent d'altres administracions. Addicionalment, es valorarà que els plans d'igualtat disposen d'un certificat o un distintiu de caràcter oficial o empresarial.  
3r) Que l'empresa tinga la qualificació d'entitat valenciana socialment responsable, obtinguda de la manera establida reglamentàriament en desplegament del títol III de la Llei 18/2018, de 13 de juliol, de la Generalitat, per al foment de la responsabilitat social.  
4t) En cas de persistir l'empat, tindrà preferència l'empresa amb més puntuació en el criteri d'impacte; si perdura, la que tinga més puntuació en el criteri de qualitat; si es manté l'empat, la de més puntuació en el criteri d'originalitat; si subsisteix, aquella amb més puntuació en el criteri de coherència; i, si persisteix l'empat, es prioritzarà la sol·licitud presentada amb anterioritat, segons la data i l'hora d'entrada en el registre electrònic.  
La documentació acreditativa dels criteris de desempat 1r, 2n i 3r l'aportaran les empreses en el moment en què es produïsca l'empat, i no amb caràcter previ.  
4. El jurat podrà proposar, mitjançant un informe motivat, deixar desert el premi convocat, quan es consideren insuficients els mèrits de les empreses sol·licitants.  
  
Dotzena. Ordenació i instrucció  
1. El procediment s'iniciarà d'ofici mitjançant la publicació de la present convocatòria en el Diari Oficial de la Generalitat Valenciana.  
  
2. L'òrgan encarregat de l'ordenació i la instrucció del procediment serà la Direcció General d'Economia Sostenible, que, en qualsevol moment del procediment, acordarà d'ofici totes les actuacions necessàries per a la determinació, el coneixement i la comprovació de les dades en virtut de les quals ha de dictar-se la resolució de concessió dels premis.  
3. Així mateix, a la vista dels expedients i de la proposta de l'òrgan de valoració, formularà la proposta de resolució definitiva, que elevarà a la persona competent per a resoldre el procediment.  
  
Tretzena. Jurat  
1. Per a la present convocatòria, tenint en consideració la incompatibilitat que indica l'article 7 de les bases reguladores i de conformitat amb el règim de funcionament que indica l'article 14 de les bases reguladores, com a òrgan de valoració en el procediment de concessió dels premis es constituirà un jurat amb aquesta composició:  
  
a) Tres persones representants de la Generalitat, a proposta de les persones titulars de la Direcció General d'Economia Sostenible, de la Direcció General d'Igualtat en la Diversitat i de la Direcció General de Diversitat Funcional i Salut Mental, respectivament.  
b) Quatre representants dels agents econòmics i socials: dos a proposta de les organitzacions sindicals més representatives a la Comunitat Valenciana i altres dos a proposta de les organitzacions empresarials més representatives a la Comunitat Valenciana, de conformitat amb la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana, i el Decret 193/2015, de 23 d'octubre, del Consell, pel qual s'aprova el Reglament de l'esmentada Llei 7/2015.  
c) Cinc persones representants dels col·lectius de la diversitat, una a proposta de cadascun dels òrgans de participació social: Consell Valencià LGTBI; Consell Valencià del Poble Gitano; Observatori Valencià d'Igualtat de Tracte, No-Discriminació i Prevenció dels Delictes d'Odi; Comissió Mixta de seguiment de l'Estratègia valenciana de migracions o l'òrgan col·legiat que la substituïsca; i una a proposta del Comité d'Entitats Representants de Persones amb Discapacitat de la Comunitat Valenciana (CERMI-CV).  
2. En virtut de la Llei 9/2003, de la Generalitat, de 2 d'abril, per a la igualtat entre dones i homes, i de la Llei orgànica 3/2007, per a la igualtat efectiva de dones i homes, es procurarà que la composició del jurat s'ajuste al principi de presència equilibrada. Per a aconseguir la paritat en la composició del jurat, les entitats i els òrgans de l'Administració als quals correspon la designació, hauran de proposar dos representants, un home i una dona. La Direcció General d'Economia Sostenible designarà per sorteig les persones que formaran part del jurat, de manera que s'arribe a la paritat.  
3. El jurat estarà constituït per la persona titular de la direcció general competent en matèria d'economia sostenible, que també designarà una persona que exercisca la funció de secretaria d'aquest d'entre el personal funcionari adscrit a aquesta direcció general, amb veu però sense vot.  
  
Catorzena. Procediment de concessió i resolució  
1. El procediment de concessió dels premis serà en règim de concurrència competitiva.  
2. El jurat es constituirà en el termini màxim d'un mes a partir de l'endemà de la finalització del termini de presentació de sol·licituds.  
3. Finalitzat el termini de presentació de sol·licituds i, si és el cas, realitzades les esmenes oportunes, el jurat les examinarà tenint en consideració la documentació presentada i els seus coneixements per a valorar aquestes propostes i, a través de l'òrgan instructor del procediment, elaborarà la proposta de concessió d'aquests premis, juntament amb un informe d'avaluació de les sol·licituds.  
Per a complir millor la seua missió, el jurat podrà sol·licitar i obtindre l'assessorament d'especialistes o persones expertes en les matèries en què ho estime necessari o convenient, els qui es limitaran a prestar la seua col·laboració en l'àmbit de les seues especialitats respectives.  
  
4. La proposta de concessió haurà de contindre la relació de les empreses sol·licitants que compleixen els requisits exigits, indicar l'ordre de prelació que els haja correspost en aplicació dels criteris que fixa l'article 9 de les bases reguladores, i fer constar la quantia del premi o premis proposada per a cadascuna.  
5. D'acord amb l'article 15 de les bases reguladores, la persona titular de la Direcció General d'Economia Sostenible dictarà una resolució sobre l'adjudicació dels premis convocats.  
6. La resolució es dictarà en el termini màxim de sis mesos, comptats des de la data de publicació d'aquesta convocatòria en el Diari Oficial de la Generalitat Valenciana. Transcorregut el termini assenyalat sense que s'haja produït una resolució expressa, s'entendrà que les sol·licituds s'han desestimat, als efectes previstos per l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjudici que el venciment del termini màxim establit sense que s'haja dictat una resolució expressa no eximirà l'Administració de complir l'obligació legal de resoldre.  
  
7. La resolució per la qual es concedisquen o es deneguen els premis serà objecte de publicació en el Diari Oficial de la Generalitat Valenciana, de conformitat amb l'article 45.1.b de la Llei 39/2015, d'1 d'octubre, del procediment administratiu comú de les administracions públiques, i de difusió en la pàgina web de la Conselleria d'Economia, Sectors Productius, Comerç i Treball, sense perjudici de l'ús d'altres mitjans que puga establir l'òrgan competent per a resoldre.  
8. Contra aquesta resolució, que posa fi a la via administrativa, es podran interposar els recursos que estableix l'article 15 de les bases reguladores.  
  
Quinzena. Supòsits de modificació de la resolució  
1. La modificació o l'alteració de les condicions considerades per a concedir els premis podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial d'aquests.  
2. Si es produeix una variació de les condicions considerades per a concedir els premis, per aplicació de les causes de reintegrament que estableix l'article 37 de la Llei 38/2003, de 17 de novembre, general de subvencions, correspondrà exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència legalment establit o, si és el cas, la seua revisió per aplicació de les causes de nul·litat o d'anul·labilitat que preveu l'article 36 de la norma esmentada.  
  
Setzena. Pagament dels premis i justificació  
1. El pagament de la totalitat de l'import del premi en cada modalitat s'efectuarà una vegada dictada la resolució d'adjudicació dels premis convocats i publicada en el Diari Oficial de la Generalitat Valenciana.  
  
2. En compliment del que estableix l'article 165.2, lletra i, de la Llei 1/2015, de 6 de febrer, d'hisenda pública, del sector públic instrumental i de subvencions, la resolució d'adjudicació del premi implicarà la justificació del compliment de la finalitat per a la qual es va concedir, de conformitat amb el que estableix l'article 15 de les bases reguladores.  
  
  
Dessetena. Acte públic d'atorgament dels premis  
El lliurament dels premis concedits podrà efectuar-se en un acte públic convocat a aquest efecte, al qual es donarà la difusió i la publicitat adequada en la pàgina web de la Conselleria d'Economia Sostenible, Sectors Productius, Comerç i Treball, sense perjudici de l'ús d'altres mitjans per a la seua difusió i coneixement que puga establir l'òrgan competent per a resoldre.  
  
Dihuitena. Propietat de les iniciatives presentades i publicitat  
Caldrà ajustar-se al que disposa l'article 19 de les bases reguladores.  
  
Denovena. Compatibilitat amb altres premis i ajudes  
Caldrà ajustar-se al que disposa l'article 22 de les bases reguladores.  
  
Vintena. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades i les persones físiques hauran de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben, durant el període d'un any, ajudes o subvencions públiques en una quantia superior a 100.000 euros.  
b) Perceben, durant el període d'un any natural, ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o les subvencions rebudes representen, almenys, el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits, i haurà de mantindre's publicada durant almenys quatre anys naturals.  
Sense perjudici de les obligacions previstes en els apartats anteriors, totes les entitats o les persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
Igualment, les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè complisca les obligacions que preveu la Llei de transparència, en el termini de 15 dies hàbils des del requeriment.  
2. Les entitats públiques beneficiàries de les subvencions tenen les obligacions següents:  
a) Donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions que preveu la Llei de transparència, en el termini de 15 dies hàbils des del requeriment.  
3. Els nous conjunts de dades que es generen per la formalització i el desplegament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Vint-i-unena. Tractament de dades de caràcter personal  
La participació en aquesta convocatòria comportarà el tractament de dades de caràcter personal de les persones sol·licitants per part de la Conselleria d'Economia Sostenible, Sectors Productius, Comerç i Treball. Així mateix, se l'informa de:  
1. Identitat de la persona responsable del tractament: la Conselleria d'Economia Sostenible, Sectors Productius, Comerç i Treball.  
2. Finalitat del tractament i tractament(s) afectat(s): atendre la sol·licitud presentada d'acord amb el que s'estableix en la convocatòria, en les bases reguladores, en la Llei 38/2003, de 17 de novembre, general de subvencions, i en la seua normativa de desplegament, i supletòriament en la Llei 39/2015, d'1 d'octubre, del procediment administratiu comú de les administracions públiques (vegeu el Registre de les activitats del tractament).  
3. Origen de les dades  
Les dades personals recollides procedeixen de les sol·licituds presentades per la persona interessada o el seu representant.  
4. Registre d'activitats de tractament:  
https://cindi.gva.es/documents/039141476/880144518/RATGEN004\_va.pdf  
5. Drets de les persones sol·licitants  
a) Drets de les persones interessades  
Les persones interessades tenen dret a sol·licitar l'accés a les seues dades personals, a la rectificació o la supressió d'aquestes, a la limitació del seu tractament o a oposar-se a aquest. Per a exercitar aquests drets, haurà de presentar un escrit davant de la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quins d'aquests drets sol·licita que se satisfacen i, si no autoritza l'obtenció de dades d'identitat de la persona sol·licitant o, si és el cas, de qui exercisca com a representant legal, haurà d'aportar la corresponent documentació acreditativa de la identitat i la representació. També es podran exercitar els drets de manera telemàtica mitjançant l'enllaç següent:  
https://www.gva.es/va/inicio/procedimientos'id\_proc=19764  
b) Reclamació davant de l'Agència Espanyola de Protecció de Dades.  
Si les persones interessades entenen que han resultat perjudicades pel tractament de les seues dades o en l'exercici dels seus drets, poden presentar una reclamació davant de l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
6. Delegat/ada de Protecció de Dades.  
En tot cas, les persones sol·licitants podran contactar amb el delegat/ada de Protecció de Dades de la Generalitat Valenciana a través de:  
Adreça electrònica: sth@xtt.ad  
Adreça postal: passeig de l'Albereda, 16 € 46924 València  
7. Més informació de protecció de dades:  
https://cindi.gva.es/documents/410569565/316124085/info\_proteccion\_datos\_CESSPCT\_es.pdf  
  
Vint-i-dosena. Verificació de dades  
Caldrà ajustar-se al que disposa l'article 18 de les bases reguladores.